
ΠΡΟΣ ΤΟΥΣ ΠΟΛΙΤΙΚΟΥΣ ΑΡΧΗΓΟΥΣ
Οι θέσεις & διεκδικήσεις 

της Α’ Βάθμιας 

Τοπικής Αυτοδιοίκησης 

Σεπτέμβριος 2015
Η Συμβολή της Τοπικής Αυτοδιοίκησης 

στην Αντιμετώπιση της Οικονομικής Κρίσης και 
στην Προώθηση της Ανάπτυξης
Η πρωτοφανής κρίση που βιώνει η Χώρα μας θέτει επιτακτικά το ζήτημα αλλαγής της οργάνωσης του Κράτους και των θεσμών του. Στο πλαίσιο αυτής της αλλαγής, είναι αναγκαίο να καταστεί η Τοπική Αυτοδιοίκηση γνήσιος θεσμικός εκφραστής ενός νέου Κράτους κοινωνικής αλληλεγγύης και συνοχής, αλλά και βασικός πυλώνας της νέας παραγωγικής και αναπτυξιακής πορείας της Χώρας.

Για να επιτευχθεί η αλλαγή αυτή, η Κεντρική Ένωση Δήμων Ελλάδας θεωρεί αναγκαία τη διεύρυνση της Αποκέντρωσης σύμφωνα με τις αρχές της επικουρικότητας και της εγγύτητας στους πολίτες. Είναι μονόδρομος η ενίσχυση της Τοπικής Αυτοδιοίκησης, με τέτοιο τρόπο ώστε να καταστεί ο Δήμος:
· ο φορέας ενός νέου τοπικού πολεοδομικού σχεδιασμού και αναπτυξιακού προγραμματισμού, προκειμένου να προωθεί τη βιώσιμη ανάπτυξη σε τοπικό και εθνικό επίπεδο και
·  ο φορέας παροχής ποιοτικών υπηρεσιών στους πολίτες, με έμφαση στις κοινωνικές υπηρεσίες, με στόχο τη διασφάλιση της κοινωνικής συνοχής.
Για να επιτευχθούν τα παραπάνω, είναι απαραίτητο:
· να ενισχυθούν τα οικονομικά των Δήμων και να αυξηθεί η συμμετοχή τους στα Αναπτυξιακά Προγράμματα, εθνικά και ευρωπαϊκά,
· να προχωρήσει ο εκσυγχρονισμός του θεσμικού πλαισίου που καθορίζει τον τρόπο λειτουργίας της Αυτοδιοίκησης, 
· να διασφαλιστούν οι μηχανισμοί και οι πόροι που θα καταστήσουν τους Ο.Τ.Α. Α’ Βαθμού βασικούς μοχλούς για την ενίσχυση της κοινωνικής αλληλεγγύης και συνοχής, 
· να δοθούν στους Ο.Τ.Α. α’ Βαθμού ουσιαστικές αρμοδιότητες στα ζητήματα που αφορούν τη χωροταξία, την πολεοδομία, το περιβάλλον, την υγεία, την απασχόληση και γενικότερα την ποιότητα ζωής των πολιτών.
Τριετής Στρατηγική για Μεταρρυθμίσεις της Δημόσιας Διοίκησης και της Τοπικής Αυτοδιοίκησης

Το Άρθρο 3, παράγραφος Γ.5.1. του Ν. 4336/2015 «Δημόσια Διοίκηση» προβλέπει ότι μέχρι τον Δεκέμβριο 2015 θα καθοριστεί, από τις Ελληνικές Αρχές σε συμφωνία με την Ε.Ε., «διεξοδική τριετής στρατηγική για μεταρρυθμίσεις της ελληνικής διοίκησης».

Ειδικά για την Τοπική Αυτοδιοίκηση προβλέπει ότι στα βασικά στοιχεία αυτής της στρατηγικής θα είναι «μια σημαντική αναβάθμιση του ρόλου της τοπικής αυτοδιοίκησης σε αμφότερα τα επίπεδα, με σκοπό την ενίσχυση της τοπικής αυτονομίας και τον εξορθολογισμό των διοικητικών διαδικασιών των τοπικών αρχών», καθώς και «ο εξορθολογισμός των επιχειρήσεων τοπικής ιδιοκτησίας».
Η Κεντρική Ένωση Δήμων Ελλάδας πιστεύει ότι η Κεντρική Δημόσια Διοίκηση, οι Περιφέρειες και οι Δήμοι αποτελούν τους τρεις πυλώνες του ενιαίου διοικητικού συστήματος της χώρας μας. 

Στο πλαίσιο αυτό, η Κεντρική Δημόσια Διοίκηση ασκεί τον επιτελικό ρόλο, έχοντας τις αρμοδιότητες που αφορούν στο σχεδιασμό των δημόσιων πολιτικών, τη νομοθέτηση των κανόνων και την παρακολούθηση της εφαρμογής τους. Επίσης, η Κεντρική και η Αποκεντρωμένη Δημόσια Διοίκηση ασκούν τις κρατικές αρμοδιότητες εθνικού χαρακτήρα (εξωτερική πολιτική, άμυνα, δημοσιονομική και νομισματική πολιτική κλπ). 

Οι Περιφέρειες και οι Δήμοι εξειδικεύουν και εφαρμόζουν τις δημόσιες πολιτικές σε περιφερειακό και τοπικό επίπεδο. Επίσης, παρέχουν υπηρεσίες στους πολίτες και τις επιχειρήσεις, με βάση τις αρχές της αποκέντρωσης, της επικουρικότητας και της εγγύτητας στο τοπικό επίπεδο. Κατά συνέπεια, χρειάζεται η οργάνωση και ο λειτουργικός εκσυγχρονισμός των ΟΤΑ και η ανάπτυξη του ανθρώπινου δυναμικού τους για να μπορέσουν να ανταποκριθούν στο ρόλο τους. 

Οι σημαντικότερες μεταρρυθμίσεις που προτείνουμε να περιληφθούν στην τριετή στρατηγική μεταρρυθμίσεων θα αφορούν : 

α. τη βελτίωση της διοικητικής και οικονομικής αυτοτέλειας των Δήμων, 

β. την  αποκέντρωση  των  αρμοδιοτήτων  μαζί  με  τους  αντίστοιχους  οικονομικούς πόρους,  το ανθρώπινο δυναμικό, την τεχνική υποδομή και τον εξοπλισμό,

γ. την οργάνωση και τον λειτουργικό εκσυγχρονισμό τους,
δ. τη διεύρυνση της συμμετοχής τους στην τοπική ανάπτυξη και την κοινωνική συνοχή,

ε. την εκπόνηση και εφαρμογή  επιχειρησιακού σχεδίου για την υλοποίηση των μεταρρυθμιστικών μέτρων, που θα χρηματοδοτηθεί από το ΕΣΠΑ και το πακέτο «Γιούνκερ». 

Τα Οικονομικά των Δήμων

Οι Ο.Τ.Α. α’ Βαθμού, σε σχέση με όλους τους άλλους φορείς της Γενικής Κυβέρνησης, σήκωσαν το κύριο βάρος για την επίτευξη του «εθνικού στόχου» για μείωση του ελλείμματος και δημιουργία δημοσιονομικού πλεονάσματος. Οι μειώσεις στην απόδοση των Κεντρικών Αυτοτελών Πόρων, που αποτελούν τη βασική πηγή χρηματοδότησης των Δήμων, ήταν πρωτοφανείς. 
Η πορεία των Κεντρικών Αυτοτελών Πόρων

	              ΕΠΙΧΟΡΗΓΗΣΕΙΣ ΤΩΝ ΔΗΜΩΝ ΑΠΟ ΤΟΝ ΚΡΑΤΙΚΟ ΠΡΟΫΠΟΛΟΓΙΣΜΟ
	

	
	ΠΕΡΙΓΡΑΦΗ ΕΣΟΔΩΝ
	ΑΠΟΛΟΓΙΣΤΙΚΑ ΣΤΟΙΧΕΙΑ 2009
	ΑΠΟΛΟΓΙΣΤΙΚΑ ΣΤΟΙΧΕΙΑ 2013
	ΑΠΟΛΟΓΙΣΤΙΚΑ ΣΤΟΙΧΕΙΑ  2014
	ΠΡΟΫΠΟΛΟΓΙΣΤΙΚΑ ΣΤΟΙΧΕΙΑ 2015
	Μείωση 2009-2013

	1
	Έσοδα από τακτική επιχορήγηση Κεντρικών Αυτοτελών Πόρων των Δήμων
	2.649.000.000
	1.247.000.000
	1.246.000.000
	1.255.000.000
	-52.62%

	2
	Έσοδα από επιχορηγήσεις ΣΑΤΑ  Δήμων (Επενδύσεις)
	1.107.500.000
	289.400.000
	180.000.000
	180.000.000
	-83,75%


Οι μειώσεις έχουν πλήξει ήδη τις ανελαστικές δαπάνες των Δήμων και σε πολλές περιπτώσεις, ιδιαίτερα μικρών ΟΤΑ, το κόστος μισθοδοσίας δεν καλύπτεται από την τακτική επιχορήγηση. 

Επιπλέον, στους Δήμους δεν αποδίδονται όλα τα προηγούμενα χρόνια ούτε καν οι πόροι που προβλέπονται από την ισχύουσα Νομοθεσία.

Με βάση τα παραπάνω, γίνεται φανερό πως δεν είναι δυνατόν «να σηκώσουν» οι Δήμοι το βάρος της λειτουργίας ενός νέου Κράτους, αν δεν υλοποιηθούν μια σειρά από νέες πολιτικές, που στόχο θα έχουν την ενίσχυση της οικονομικής αυτοτέλειας των Δήμων, καθώς και το θεσμικό και λειτουργικό εκσυγχρονισμό τους.
Είναι χαρακτηριστικό ότι όταν στις 27 χώρες της ΕΕ το μέσο ποσοστό των εσόδων της Αυτοδιοίκησης στο ΑΕΠ αντιστοιχεί σε 11,8%, στην Ελλάδα φθάνει μόλις στο 3,5%, με δεδομένη μάλιστα τη μείωση του ελληνικού ΑΕΠ λόγω της ύφεσης των τελευταίων χρόνων. Για να μπορέσει η χώρα μας να επανακάμψει σε βιώσιμη αναπτυξιακή τροχιά και να συγκλίνει με το ευρωπαϊκό κεκτημένο, πρέπει η συμμετοχή της Τ.Α. να ανέλθει, τα επόμενα έτη, τουλάχιστον στο 8% του ΑΕΠ της χώρας. 
Για την εξασφάλιση των απαραίτητων οικονομικών πόρων που θα διασφαλίσουν την ομαλή λειτουργία των Ο.Τ.Α. Α’ Βαθμού και την καλύτερη εξυπηρέτηση των πολιτών, ζητούμε από την Πολιτεία να προχωρήσει στη λήψη των παρακάτω μέτρων:

· Απόδοση μέσω των Κ.Α.Π. του συνόλου των πόρων που προβλέπονται από το Ν.3852/2010 (συμμετοχή στην αύξηση των εσόδων των φόρων που αποτελούν το χρηματοδοτικό καλάθι των ΚΑΠ).

· Μετά την ανάκαμψη της οικονομίας και τη βελτίωση των Δημοσίων Εσόδων, διεκδικούμε την εκπόνηση ενός «Προγράμματος Απόδοσης των Παρακρατηθέντων», όπως εφαρμόστηκε στην προηγούμενη περίοδο.
· Να επανέλθει το ποσοστό κατανομής εσόδων του Πράσινου Ταμείου στους Δήμους από 2,5% που είναι σήμερα, στο αρχικό 10%, κυρίως για έργα περιβάλλοντος και ποιότητας ζωής.

· Να μειωθεί το επιτόκιο δανεισμού των Δήμων από το Ταμείο Παρακαταθηκών και Δανείων στο ύψος του επιτοκίου της Ευρωπαϊκής Κεντρικής Τράπεζας.

· Την προώθηση μέτρων δημοσιονομικής αποκέντρωσης, χωρίς επιπλέον επιβάρυνση των πολιτών. 

Προτείνουμε να μεταφερθεί στους Δήμους ο «Φόρος Ακίνητης Περιουσίας» και να αναλάβει η Τοπική Αυτοδιοίκηση τον εξορθολογισμό του και τη βελτίωσή του ώστε να γίνει κοινωνικά δίκαιος. 

Δεδομένου ότι θα είναι πλέον τοπικός φόρος θα εισπραχθεί αποτελεσματικότερα και θα έχει ανταποδοτικό χαρακτήρα, βελτιώνοντας τις τοπικές υποδομές και αυξάνοντας την υπεραξία των ακινήτων. Βεβαίως θα χρειαστεί και μηχανισμός ανακατανομής του, με βάση τις αρχές της αλληλεγγύης. 

Η Συμμετοχή των Δήμων στο Νέο Ε.Σ.Π.Α.

Το νέο ΕΣΠΑ 2014–2020 προβάλλει ως η μόνη βασική χρηματοδοτική πηγή για επενδύσεις της Τοπικής Αυτοδιοίκησης. 

Η Νέα Κυβέρνηση πρέπει να διερευνήσει, σε συνεννόηση με την Ε.Ε., τη δυνατότητα διαμόρφωσης ενός Ειδικού Επιχειρησιακού Προγράμματος της Τοπικής Αυτοδιοίκησης, στο πλαίσιο του ΕΣΠΑ 2014 - 2020, όπως έχει ζητήσει η ΚΕΔΕ. Εάν αυτό δεν είναι εφικτό, θα πρέπει οι Διαχειριστικές Αρχές των Τομεακών και των Περιφερειακών Επιχειρησιακών Προγραμμάτων, κατά την εξειδίκευσή τους, να προβλέψουν συγκεκριμένες κατηγορίες έργων και δράσεων για τους Δήμους. 

Παράλληλα θα πρέπει:
1. Να εκπονηθεί «Πρόγραμμα Ενδυνάμωσης και Υποστήριξης των Δήμων ως δικαιούχων των Επιχειρησιακών Προγραμμάτων του ΕΣΠΑ 2014–2020», που θα χρηματοδοτηθεί από τα Προγράμματα Τεχνικής Βοήθειας, στο πλαίσιο σχετικής Προγραμματικής Σύμβασης με τα Υπουργεία Ανάπτυξης και Εσωτερικών, για την επιστημονική και τεχνική υποστήριξη των Περιφερειακών Αναπτυξιακών Επιτροπών, την ενδυνάμωση των μικρών ορεινών και νησιωτικών Δήμων, την οργάνωση και τον λειτουργικό εκσυγχρονισμό των Δήμων, τη συμβουλευτική υποστήριξη των Δήμων για τη διασφάλιση της διαχειριστικής επάρκειάς τους, για την ωρίμανση των έργων τους και την υλοποίηση αυτών. 
2. Για την εφαρμογή του Προγράμματος να αξιοποιηθεί η υποδομή των Περιφερειακών Ενώσεων Δήμων, καθώς και των πολυμετοχικών Αναπτυξιακών Εταιριών ΟΤΑ. 
3. Παράλληλα, να εκπονηθεί ένα Εθνικό Πρόγραμμα Τοπικής Ανάπτυξης, που θα συμπληρώνει το ΕΣΠΑ και θα καλύπτει τις μη επιλέξιμες από αυτό δαπάνες. 
Τέλος, προτείνουμε να διασφαλιστεί η ισότιμη εταιρική σχέση των δύο βαθμών Τοπικής Αυτοδιοίκησης, μέσω της επικαιροποίησης του κανονιστικού πλαισίου (Ν.1622/1986) που αφορά τον αναπτυξιακό προγραμματισμό σε κεντρικό, περιφερειακό και τοπικό επίπεδο, η ρύθμιση της συνεργασίας μεταξύ των Υπουργείων, των Περιφερειών και των Δήμων, η χρηματοδότηση και η εφαρμογή των αναπτυξιακών προγραμμάτων.
Κοινωνική Πολιτική & Απασχόληση

Η Κοινωνική Πολιτική στη χώρα μας ασκείται πλέον σχεδόν αποκλειστικά από τους Δήμους, που την τελευταία πενταετία σήκωσαν το κύριο βάρος στήριξης εκατοντάδων χιλιάδων θυμάτων της οικονομικής κρίσης. Γι’ αυτό, τα ζητήματα Κοινωνικής Πολιτικής αποτελούν για την πρωτοβάθμια Τοπική Αυτοδιοίκηση κορυφαία προτεραιότητα και η Κυβέρνηση οφείλει έμπρακτα να το αναγνωρίσει ενισχύοντας τις χιλιάδες κοινωνικές δομές των Δήμων με προσωπικό, πόρους και προγράμματα.

Σήμερα στους Δήμους λειτουργούν 4.449 δομές στις οποίες απασχολούνται περίπου 20.000 εργαζόμενοι και καλύπτουν πάνω από 200.000 οικογένειες ωφελουμένων.
Ουσιαστικά, σήμερα οι δομές και οι υπηρεσίες των Δήμων ορίζουν ένα Εθνικό πλαίσιο λειτουργίας αποκεντρωμένων κοινωνικών υπηρεσιών, που πέραν των παρεχομένων υπηρεσιών προς τους πολίτες, συμβάλει στην εξοικονόμηση πόρων από τα ασφαλιστικά ταμεία, στην αποσυμφόρηση των μονάδων υγείας αλλά και στην εξοικονόμηση οικονομικών και ανθρώπινων πόρων στο Εθνικό Σύστημα Υγείας.

Οι Δήμοι ζητούν από τη Νέα Κυβέρνηση:
· Τη διασφάλιση της βιωσιμότητας των υφιστάμενων κοινωνικών υπηρεσιών - δομών της Αυτοδιοίκησης με χρηματοδότηση από Ευρωπαϊκούς και Εθνικούς πόρους.

· Τη δρομολόγηση των αναγκαίων θεσμικών μεταρρυθμίσεων ιδιαίτερα μετά την εφαρμογή του Ν.3852/2010, που θα ενισχύσουν τον αποκεντρωμένο ρόλο των Ο.Τ.Α., στην παροχή κοινωνικών υπηρεσιών στους πολίτες και στην ανάπτυξη της πρωτοβάθμιας φροντίδας υγείας (π.χ. προνοιακά επιδόματα, Δημοτικά Ιατρεία, Δημοτικά Φαρμακεία, Κοινωνικά Παντοπωλεία).

· Τη συνέχιση των Προγραμμάτων Κοινωφελούς Εργασίας με αύξηση της χρονικής διάρκειάς τους, τουλάχιστον σε 12 μήνες.

Σε ότι αφορά το νέο Ε.Σ.Π.Α. 2014 - 2020, η ΚΕΔΕ προτείνει και διεκδικεί την ενίσχυση της χρηματοδότησης για:

· την κατασκευή κοινωνικών υποδομών, κυρίως Παιδικών Σταθμών,
· τη λειτουργία κοινωνικών υποδομών,
· τη λειτουργία των Παιδικών και Βρεφονηπιακών Σταθμών των Δήμων καθώς και των ΚΔΑΠ – ΚΔΑΠ μΕΑ, 
Τέλος, ζητάμε την άμεση ενεργοποίηση όλων των δράσεων που προβλέπονται στο ΕΣΠΑ και αφορούν στην υποστήριξη των κοινωνικά ευπαθών ομάδων.
Στόχος μας είναι η διαμόρφωση ενός αποκεντρωμένου πλαισίου άσκησης Κοινωνικής Πολιτικής, Υγείας και Εργασίας από την Αυτοδιοίκηση, μέσω πιστοποιημένων δομών, με θεσμικά κατοχυρωμένη λειτουργία και διασφαλισμένους πόρους.

Προσφυγικό - Μεταναστευτικό

Τα προβλήματα που δημιουργεί στη χώρα μας και σε όλη τη Μεσόγειο το μεταναστευτικό – προσφυγικό κύμα, απαιτούν άμεση και αποφασιστική αντιμετώπιση, γι’ αυτό το Συνέδριο αποφασίζει τα παρακάτω:
· Η Τοπική Αυτοδιοίκηση, όπως έχει πράξει καθ’ όλη τη διάρκεια της κρίσης θα βοηθήσει εφόσον υπάρξει ολοκληρωμένο Εθνικό Σχέδιο Δράσης, με συγκεκριμένο χρονοδιάγραμμα εφαρμογής για τους προσωρινούς χώρους φιλοξενίας, χρηματοδότηση της λειτουργίας και διασφάλιση του αναγκαίου προσωπικού.

· Οι πόροι των Δήμων που χρησιμοποιούνται σήμερα στις κοινωνικές δράσεις της Αυτοδιοίκησης (όπως Βρεφονηπιακοί Σταθμοί, ΚΑΠΗ, Κοινωνικά Παντοπωλεία κλπ.), δεν μπορούν να δοθούν για την αντιμετώπιση του μεταναστευτικού προβλήματος και κατά συνέπεια η Κυβέρνηση οφείλει να αναζητήσεις χρηματοδότηση από το Ευρωπαϊκό Ταμείο για τη Μετανάστευση, την Ενσωμάτωση και το Άσυλο, καθώς και από το Ταμείο για την Ασφάλεια και την Αποδοτική Φρούρηση των Συνόρων.

· Η Κ.Ε.Δ.Ε. θα διεκδικήσει απευθείας για λογαριασμό των Δήμων μέρος των ευρωπαϊκών πόρων που πρόκειται να κατευθυνθούν στη χώρα,  για την αντιμετώπιση του μεταναστευτικού.

· Απαιτούμε να προηγείται διάλογος και διευκρινήσεις πριν από κάθε απόφαση για το μεταναστευτικό ζήτημα και ιδιαίτερα για τη χωροθέτηση των προσωρινών χώρων φιλοξενίας.

Αντιμετώπιση των Θεσμικών Εκκρεμοτήτων

Η μεταρρύθμιση στην Αυτοδιοίκηση, με τις συνενώσεις των Δήμων και την Περιφερειακή Αυτοδιοίκηση, αποτελούσε ώριμο και ομόφωνο σχεδόν αίτημα των Δήμων.

Ήδη από το 2010, η ΚΕΔΕ, στο Τακτικό της Συνέδριο, είχε περιγράψει 10 όρους για τον σχεδιασμό και την εφαρμογή της Διοικητικής Μεταρρύθμισης, οι οποίοι όμως στην πλειονότητά τους δεν υιοθετήθηκαν.
Αυτό είχε ως αποτέλεσμα η μεταρρύθμιση να συναντήσει τεράστιες δυσκολίες που πολλαπλασιάστηκαν με την οικονομική κρίση. 

Οι Δήμοι υποχρεώθηκαν να ζητήσουν την τροποποίηση πολλών διατάξεων του Νόμου κατά τη διάρκεια των πρώτων ετών εφαρμογής του.

Η Νέα Κυβέρνηση, στα πλαίσια της προβλεπόμενης από το μνημόνιο τριετούς στρατηγικής για τη Διοίκηση και την Αυτοδιοίκηση, θα πρέπει να συγκροτήσει ομάδα εργασίας με τη συμμετοχή της ΚΕΔΕ και να προχωρήσει σε όλες εκείνες τις ρυθμίσεις που θα συμπληρώνουν και θα βελτιώνουν τον «Καλλικράτη». Και ιδιαίτερα στους νησιωτικούς και ορεινούς Δήμους αλλά και στις μητροπολιτικές περιοχές.
Σε ό,τι αφορά τυχόν χωροταξικές μεταβολές, θα πρέπει να προχωρήσει με πολύ προσοχή και μόνο με τη συναίνεση της Τοπικής Αυτοδιοίκησης.

Πέντε χρόνια μετά την πρώτη εφαρμογή του Προγράμματος «Καλλικράτης» και επειδή η μεταρρύθμιση στην Τοπική Αυτοδιοίκηση αποτελεί αδήριτη αναγκαιότητα αλλά και προαπαιτούμενο του Ν.4336/2015, θα αξιολογήσουμε λεπτομερώς την πορεία του θεσμού, για να προτείνουμε όλες τις αναγκαίες βελτιώσεις που απαιτούνται προς την κατεύθυνση της ενίσχυσης της Αποκέντρωσης με Αυτοδιοίκηση.

Οι βελτιώσεις αυτές και ο αναγκαίος εκσυγχρονισμός του υφιστάμενου θεσμικού πλαισίου του Ν.3852/2010 «Καλλικράτης», θα πρέπει να αφορούν την οργάνωση και λειτουργία των Δήμων και το ανθρώπινο δυναμικό τους. Ο εκσυγχρονισμός αυτός θα περιλαμβάνει μεταξύ άλλων:

· την κωδικοποίηση όλων των διατάξεων,
· την επαναοριοθέτηση των σχέσεων Κεντρικής και Αποκεντρωμένης Διοίκησης – Περιφερειών – Δήμων, σύμφωνα με τις αρχές της επικουρικότητας και της εγγύτητας στους πολίτες, 

· μετά την εμπειρία εφαρμογής του «Καλλικράτη», κάποιες αρμοδιότητες πρέπει να επανεξετασθούν και κάποιες είναι επιβεβλημένο να περιέλθουν στο σύνολό τους στους Δήμους, όπως είναι οι αρμοδιότητες που αφορούν τα σχολεία (ΟΣΚ), την απασχόληση (ΟΑΕΔ), το τοπικό εμπόριο (λαϊκές αγορές), την μεταφορά των μαθητών και την κοινωνικής πολιτική,
· την κωδικοποίηση των διατάξεων που αφορούν στα θέματα του πάσης φύσεως προσωπικού των Δήμων και των Νομικών τους Προσώπων.

Ως θεσμικές εκκρεμότητες που πρέπει να αντιμετωπισθούν άμεσα θεωρούμε τις εξής:
1η Θεματική Ενότητα

Καταστατική θέση Αιρετών – Εποπτεία

· Κωδικοποίηση και οριστική επίλυση όλων των θεμάτων καταστατικής θέσης των αιρετών, ώστε να ρυθμιστούν με σαφήνεια όλα τα θέματα που αφορούν στο μισθολογικό καθεστώς τους, στις ειδικές άδειες για την άσκηση των αρμοδιοτήτων τους, σε θέματα ασφαλιστικά, συνταξιοδοτικά και χορηγίας που λόγω της πληθώρας των διατάξεων σε διάσπαρτους νόμους, των τροποποιήσεων και των συμπληρώσεων μετά τα άρθρα 92 και 93 του «Καλλικράτη», υπάρχει ένα ασαφές θεσμικό πλαίσιο επί των ανωτέρων θεμάτων. 

· Σύσταση ενός ενιαίου εσωτερικού ελεγκτικού μηχανισμού (προληπτικού ελέγχου) σε όλους τους Δήμους και κατάργηση όλων των άλλων ελεγκτικών μηχανισμών. 

· Επανεξέταση του θεσμικού πλαισίου εποπτείας των ΟΤΑ (τροποποίηση των σχετικών διατάξεων, όπου απαιτείται)

· Επαναφορά ιδιάζουσας δωσιδικίας. 

· Άρση του επαγγελματικού ασυμβίβαστου των δικηγόρων Δημάρχων.
· Επανεξέταση του καθεστώτος του Ν.1608/1950 για αδικήματα κατά του Δημοσίου.     
2η Θεματική Ενότητα 
Προσωπικό των ΟΤΑ

Μετά την εφαρμογή των διατάξεων του Ν.4093/2012 και την αναστολή προσλήψεων προσωπικού στους ΟΤΑ, καθώς και την συνταξιοδότηση ικανού αριθμού υπαλλήλων, η λειτουργία πολλών ΟΤΑ καθίσταται προβληματική, ιδιαίτερα δε των νησιωτικών και ορεινών Δήμων στους οποίους, ναι μεν δεν ισχύει η αναστολή των προσλήψεων, αλλά υπάρχει αδυναμία κάλυψης των θέσεων, λόγω απροθυμίας παραμονής του προσωπικού στις περιοχές αυτές.

Προτείνουμε ειδικά για τους Δήμους αυτούς: 

· την αύξηση της μοριοδότησης της εντοπιότητας 

· την επέκταση των δίμηνων συμβάσεων πρόσληψης προσωπικού σε εξάμηνες και μόνο για κατεπείγουσες ανάγκες 

Πέραν των ανωτέρω προτείνεται για την ομαλή λειτουργία των Δήμων η κατάργηση της έγκρισης ΠΥΣ στις προσλήψεις προσωπικού στους ΟΤΑ για ευαίσθητους τομείς (Ανταποδοτικές υπηρεσίες – Καθαριότητα, Κοινωνικές Υπηρεσίες, κλπ) .
3η Θεματική Ενότητα 

Οργάνωση & Λειτουργικός Εκσυγχρονισμός των ΟΤΑ

Η ΚΕΔΕ ζητά την άμεση προώθηση της εφαρμογής του Προγράμματος Οργάνωσης και Λειτουργικού Εκσυγχρονισμού των 325 Δήμων, το οποίο μετά από  πρότασή της, υιοθετήθηκε από το Υπουργείο Εσωτερικών και χρηματοδοτείται από το Ε.Π. «Μεταρρύθμιση Δημόσιου Τομέα» 2014–2020. 

ΧΩΡΟΤΑΞΙΑ - ΠΟΛΕΟΔΟΜΙΑ - ΠΕΡΙΒΑΛΛΟΝ

Ι. ΠΟΛΕΟΔΟΜΙΚΟΣ – ΧΩΡΟΤΑΞΙΚΟΣ ΣΧΕΔΙΑΣΜΟΣ
Σε μία χρονική στιγμή που η χώρα βιώνει τη μεγαλύτερη οικονομική κρίση και όλοι συμφωνούμε πως το ζητούμενο είναι η ανάπτυξη, πρέπει να αντιληφθούμε ότι ο χωροταξικός και πολεοδομικός σχεδιασμός είναι βασική συνιστώσα για την ανάπτυξη. Για να υλοποιηθούν επενδύσεις πρέπει, να ολοκληρωθούν τα Χωροταξικά Πολεοδομικά Σχέδια και το θεσμικό πλαίσιο που τα διέπει και να λειτουργήσει σωστά το νέο σύστημα έκδοσης οικοδομικών αδειών.

Α. Ολοκλήρωση του Πολεοδομικού Χωροταξικού Σχεδιασμού

Προτείνεται η άμεση συγκρότηση Ομάδας Εργασίας και η λειτουργία Παρατηρητηρίου, με στελέχη του ΥΠΕΚΑ, της ΚΕΔΕ και του ΤΕΕ με αντικείμενο:

1. την ολοκλήρωση της έκδοσης όλων των εκτελεστικών και εξουσιοδοτικών διατάξεων και κωδικοποίηση του νέου θεσμικού πλαισίου για τον Πολεοδομικό και Χωροταξικό Σχεδιασμό, με ειδική πρόνοια για τις αναπλάσεις αστικών περιοχών έτσι ώστε οι Δήμοι, να προετοιμάσουν ολοκληρωμένες χωρικές προσεγγίσεις που είναι επιλέξιμες για χρηματοδότηση στο πλαίσιο του νέου ΕΣΠΑ 2014-2020 (ΣΕΣ)

2. την εκτίμηση των επιπτώσεων από το νέο θεσμικό πλαίσιο για τις Πράξεις Εφαρμογής για την δημιουργία των ελεύθερων δημόσιων χώρων 

3. την προώθηση των θεσμικών ρυθμίσεων για την ανάπλαση – αξιοποίηση εγκαταλελειμμένων ιδιωτικών και δημοσίων ακινήτων

4. την καταγραφή των πόρων που αποδίδονται στο Πράσινο Ταμείο και αφορούν τους Δήμους, έτσι ώστε να μπορεί να τεκμηριωθεί το πάγιο αίτημα της ΚΕΔΕ που αφορά, στο να προσδιοριστεί σε ετήσια βάση συγκεκριμένο ποσό του Πράσινου Ταμείου με ειδικούς κωδικούς που θα αποδίδεται στους Δήμους για αποκατάσταση απαλλοτριούμενων ακινήτων, με βάση την αρχή της αναλογικότητας
Β. Λειτουργία νέου συστήματος έκδοσης Οικοδομικών Αδειών

Προτείνεται η άμεση συγκρότηση Ομάδας Εργασίας με στελέχη του ΥΠΕΚΑ, της ΚΕΔΕ και του ΤΕΕ, η οποία μέχρι τα τέλη του 2015 θα πρέπει να οργανώσει ψηφιακό οδηγό με σχέδιο κοστολογημένων δράσεων, η χρηματοδότηση των οποίων θα πρέπει να διασφαλιστεί από πόρους του ΕΣΠΑ ή και το Πράσινο Ταμείο για:

· στο πρόγραμμα εκπαίδευσης των στελεχών από το ΤΕΕ για την εφαρμογή του νέου πλαισίου έκδοσης οικοδομικών αδειών.

· στις ανάγκες εξοπλισμού των ΥΔΟΜ, προκειμένου να ανταποκριθούν στο νέο τους ρόλο.

· στις ανάγκες στελέχωσης των ΥΔΟΜ.

· στην οριστικοποίηση του πλήθους των ΥΔΟΜ (ισχύει ακόμη το μεταβατικό στάδιο όπου οι ΥΔΟΜ κάποιων Δήμων υποστηρίζουν και άλλους Δήμους). 

ΙΙ. ΔΙΑΧΕΙΡΙΣΗ ΑΣΤΙΚΩΝ ΣΤΕΡΕΩΝ ΑΠΟΒΛΗΤΩΝ
Ο σχεδιασμός και η διαχείριση των αστικών αποβλήτων αποτελεί το κατ’ εξοχήν πεδίο ευθύνης και δραστηριοποίησης της τοπικής αυτοδιοίκησης, η οποία και εισπράττει από τους πολίτες ανταποδοτικά τέλη για τις υπηρεσίες διαχείρισης που παρέχει. 

· Ο δημόσιος χαρακτήρας της διαχείρισης των αστικών αποβλήτων είναι συνταγματικά κατοχυρωμένος και προφανώς δεν συναρτάται από τον τρόπο υλοποίησης και λειτουργίας των επιμέρους εγκαταστάσεων και δράσεων που προβλέπονται στους οικείους Περιφερειακούς Σχεδιασμούς (ΠΕΣΔΑ).

· Οι Δήμοι είναι υπέρ της Ανακύκλωσης ξεχωριστών ρευμάτων διαλογής στην Πηγή για την κάλυψη όλων των στόχων που τίθενται από τις κοινοτικές οδηγίες και τους εγκεκριμένους ΠΕΣΔΑ, με τη σταδιακή μείωση έως το μηδενισμό των ποσοτήτων σύμμεικτων στερεών αποβλήτων που οδηγούνται σε επεξεργασία. 
· Η Τοπική Αυτοδιοίκηση θεωρεί ότι τα τοπικά σχέδια δράσης θα πρέπει να κατηγοριοποιηθούν με κριτήρια χωρικά, πληθυσμιακά, οικονομοτεχνικά και περιβαλλοντικά, σε τουριστικές περιοχές, αγροτικές, βιομηχανικές κ.λ.π., υπηρετώντας πιστά και εξειδικεύοντας σε τοπικό επίπεδο τους στόχους των κοινοτικών οδηγιών και των Περιφερειακών Σχεδίων Διαχείρισης Αποβλήτων, δημιουργώντας ταυτόχρονα σημαντική εξοικονόμηση πόρων από μία λελογισμένη διαχείριση με στόχους ανακύκλωσης και με ευρεία εφαρμογή της διαλογής στην Πηγή.

